Liječnici 'umjereno optimistični' u vezi s oporavkom Gabrielle Giffords
Michael Lemole: "Kada metak uđe u mozak, većina slučajeva završi tragično. Prema tome, čudo je da je Gabrielle Giffords preživjela"
Clarence Dupnik, šerif okruga Pima na jugu Arizone, u kojem je i Tucson, vjeruje da je Jared Loughner djelovao sam: "Nisam svjestan nekih veza između njega i neke organizirane grupe. Ovaj je mladić osoba s vrlo teškim psihičkim problemima, i samotnjak." U Sjedinjenim je Državama jutros održana minuta šutnje u spomen žrtvama subotnjeg masakra u Tucsonu u Arizoni, u kojem je teško ranjena jedna članica Zastupničkog doma američkog Kongresa, dok je šest osoba poginulo. Na južnom travnjaku Bijele kuće minutom šutnje žrtvama su odali počast predsjednik Barack Obama, njegova supruga Michelle, brojni predsjednikovi suradnici i osoblje Bijele kuće. Na stubama Kongresa Sjedinjenih Država, počast su odali brojni zaposleni u saveznom zakonodavnom tijelu, turisti i prolaznici. U Tucsonu, u Arizoni, danas se pred saveznim sucem pojavljuje 22-godišnji Jared Loughner, koji je – među ostalim - optužen za atentat na članicu Kongresa te ubojstvo dvoje uposlenika savezne uprave. Gabrielle Giffords - političarka iz Demokratske stranke koja u Zastupničkom domu Kongresa predstavlja jedan izborni okrug uz granicu s Meksikom – u subotu u jutro se ispred jednog samoposluživanja u Tucsonu srela s glasačima, što je dio njezine redovite političke aktivnosti kada nije u Washingtonu. Među posjetiteljima bio je i Jared Loughner, koji je odjednom počeo pucati iz automatskog revolvera. Bill Badger, koji se našao u toj gužvi, pomogao je da se Loughner svlada: "Bacili smo se na njega i on je odmah pao. Nije bilo neke velike borbe. Moralo se nešto učiniti, nisam mogao samo stajati i gledati dok on ubija." Clarence Dupnik, šerif okruga Pima na jugu Arizone, u kojem je i Tucson, vjeruje da je Jared Loughner djelovao sam: "Nisam svjestan nekih veza između njega i neke organizirane grupe. Ovaj je mladić osoba s vrlo teškim psihičkim problemima, i samotnjak." Na svim javnim zgradama u Sjedinjenim Državama danas su zastave spuštene na pola koplja. Tako će i ostati cijeli ovaj tjedan. U Tucsonu, liječnici kažu da su 'umjereno optimistični' kada je riječ o oporavku kongresnice Giffords. Neurokirurg Michael Lemole kaže: "Kada metak uđe u mozak, većina slučajeva završi tragično. Neka istraživanja kažu da smrt nastupi u 95 posto slučajeva, neka – u 70 posto. Prema tome, čudo je da je Gabrielle Giffords preživjela te da gestama reagira na naše upite." Od 14 ranjenih u subotnjem napadu, jedino je kongresnica Gifords u kritičnom stanju.